### 11.    Beslutning om at indkalde ideer og forslag til planlægning for større solcelleanlæg i Kalundborg Kommune

**Åbent**

Sagsnr.: 326-2019-36746       J.nr.: 01.02.00           Dokumentnr.:
326-2020-53919

**Sagstype**

Beslutning.

**Resume og sagens baggrund**

Teknik- og Miljøudvalget besluttede på sit møde den 6.
februar 2020, at kommunens overordnede solcelleplan udarbejdes som et
kommuneplantillæg og at sagen fremlægges for udvalget igen. Indledningsvis skal
der indkaldes idéer og forslag fra offentligheden. Sagen lægger op til, at
udvalget sætter processen i gang.

**Indstillinger**

Chefen for Plan, Byg og Miljø indstiller at

1.    udarbejdelsen af
kommuneplantillæg for større solcelleanlæg sættes i gang,

2.    der indkaldes
ideer og forslag til udarbejdelse af kommuneplantillæg for større solcelleanlæg
i en periode på 4 uger hen over maj og juni og at

3.    der afholdes
borgermøde, når det er praktisk muligt.

**Behandling**

Teknik- og Miljøudvalget.

**Sagsfremstilling**

*Indledning*

Til indkaldelsen af ideer og forslag skal der udarbejdes en
folder, der beskriver formålet og intentionerne med planlægningen og beskriver
nogle af de relevante emner. Som udgangspunkt arbejdes der ikke med konkrete
udpegninger af områder, hvor større solcelleanlæg er ønskede eller uønskede.
Det er den enkelte lodsejer, som henvender sig til kommunen, hvis vedkommende
ønsker at opføre et solcelleanlæg. Det er svært for administrationen at
vurdere, hvor behovet opstår for at etablere nye solcelleanlæg. Derfor er det
foreslået at der udarbejdes nogle generelle principper og retningslinjer, som
ansøgninger om større solcelleanlæg skal administreres efter.

*Multifunktionel arealanvendelse*

Flere analyser, bl.a. fra Teknologisk Råd, har peget på, at
vi har brug for ca. 140 procent af [adresse] nuværende areal, hvis vi ønsker at
opfylde samtlige nationale mål og hensyn, når det gælder klimaforebyggelse,
landbrug, natur, energiproduktion, biodiversitet osv. Derfor skal vi forsøge at
samtænke brugen af arealerne, og udnytte dem til flere funktioner. Dette er et
centralt fokus i solcelleplanen. Det er oplagt at se på, om større
solcelleanlæg kan give afkast tilbage til lokalsamfundet, da det borgerne i
lokalsamfundet som oftest berøres negativt af anlæggene, især i form af
visuelle gener. Et eksempel, hvor dette er løst godt, er den store
transformerstation tæt på [adresse], hvor man har etableret stier og natur
omkring det store tekniske anlæg. Dette skjuler anlægget i landskabet og
tilføjer lokalsamfundet et rekreativt element.

*Større solcelleanlæg og natur og biodiversitet*

Større solcelleanlæg placeres for det meste på dyrket
landbrugsjord. Der kan derfor ses på potentialer i forhold til at løfte
naturmæssige interesser. Opførelsen af solenergianlæg kan delvist genskabe græsarealer
med en mere varieret vegetation end tidligere, og arealet kan få en øget
betydning for en lang række dyrearter som fourageringsområde.

Et solcelleanlæg kan placeres i nærheden af områder med
eksisterende beskyttet natur, uden at det vil påvirke flora og fauna negativt.
Naturarealer som ellers vil være omgivet af dyrket mark, vil sandsynligvis få
bedre betingelser for et rigere dyreliv ved at blive omkranset af solceller med
tilhørende græsarealer og læhegnsbeplantninger. Solcelleanlæg kan være med til
at skabe en bufferzone mellem natur og dyrkede markarealer.

*Større solcelleanlæg og el-infrastruktur*

En nærhed til eksisterende el-infrastruktur er også
væsentligt. Der bør være fokus på dette, da nærhed til eksisterende transformerstationer
vil minimere nettabet og udgifterne til nødvendig infrastruktur. Således
indtænkes der samfundsøkonomiske aspekter i planlægningen for større
solcelleanlæg.

*Større solcelleanlæg og Landskabet*

Det er anlæggenes indvirkning i landskabet, som må ses som
den største udfordring. Ved placeringen i landskabet, bør vi anvende vores
relevante arealorienterede GIS-temaer som fx værdifulde landskaber, værdifulde
kulturmiljøer, landskabsfredninger, kirkeomgivelser, beskyttelseslinjer og
diger etc. Derudover skal planlægningen for større solenergianlæg generelt
understøtte, at nye anlæg tilpasses det konkrete landskabsrum. Det bør derfor
indgå i de planlægningsmæssige overvejelser, at der også uden for særlige
beskyttelsesområder, som de ovennævnte GIS-temaer, kan være topografiske
forhold, som kan gøre et areal uegnet til placering af anlægget. Det er fx

-
Skalamæssig tilpasning: Anlæggets størrelse, kan det passes ind uden det
vil virke for dominerende og skævvride proportionerne i omgivelserne? Ligger
det i stor-, mellem-, eller småskalalandskab?

-
Indpasning i landskabets struktur: Hvad kendetegner det pågældende
landskabs struktur? Kan projektets form og størrelse ændres, så det tilpasses
bedre?

-
Landskabets karaktertræk: Terrænforhold og elandskabsforrm. De jævne
flader vil ofte være mest velegnede.

-
Visuelle hensyn: Hvordan vil anlægget opfattes i den konkrete kontekst?
Fra hvilke positioner er der særlige udfordringer? Er der særlige hensyn, fx
kirker?

Udfordringerne skal ses i forhold til mulige potentialer.
Det kan være, at nogle potentialer gør, at man bedre kan tillade en given
placering, på trods af udfordringer i den landskabelige placering.

*Spørgsmål i indkaldelse til idéer og forslag*

Som en del af udarbejdelsen af kommuneplantillægget skal der
indkaldes idéer og forslag, så offentligheden og andre interesserede får
mulighed for at byde ind med idéer og bemærkninger til den forestående
planlægning. Da større solcelleanlæg potentielt kan være meget store tekniske
anlæg, der kan påvirke mange, er det vigtigt at indkaldelsen kommer bredt ud,
og at alle får mulighed for at komme med deres idéer og bemærkninger.
Administrationen foreslår at der kunne stilles spørgsmål som:

-
Hvilke hensyn skal der tages ved placering af større solcelleanlæg?

-
Hvilke interesser kan solcelleanlæg også løfte?

-
Hvordan kan større solcelleanlæg komme lokalsamfundet til gode?

*Borgermøde*

Teknik- og Miljøudvalget har besluttet, at der skal afholdes
et borgermøde som led i indkaldelsen af ideer og forslag. Set i lyset af den
nuværende situation er det usikkert, om det er muligt, eller om det vil være
nødvendigt at udskyde borgermødet til senere i processen. Alternativt kan
indkaldelsen af ideer og forslag udskydes, men dette vil skubbe den samlede
tidsplan.

*Tidsplan*

Administrationen har udarbejdet en foreløbig tidsplan for
planprocessen i forbindelse med udarbejdelsen af kommuneplantillægget.

-      April:
TMU-møde, beslutning om indkaldelse af idéer og forslag

-      Maj:
Indkaldelse af idéer forslag til udarbejdelse af kommuneplantillæg for
planlægning af større solcelleanlæg. (4 uger)

-      Maj:
Evt. borgermøde som del af indkaldelse af idéer og forslag

-      Juni,
juli, august: Udarbejdelse af kommuneplantillæg

-      September:
Forslag til kommuneplantillæg på TMU og KB

-      Oktober
og November: 8 ugers høring af forslag til kommuneplantillæg

-      Primo
2021: Vedtagelse af kommuneplantillæg

*Anbefalinger*

Det er administrationens anbefaling, at der indkaldes til
idéer og forslag i en periode på 4 uger, og at der i forbindelse med dette
afholdes et borgermøde, hvis det bliver muligt. Hvis det ikke er muligt, kan
man for eksempel lægge et borgermøde sammen med offentliggørelsen af forslaget
Det anbefales at der i indkaldelsen lægges fokus på at belyse potentialer for
at løfte flere interesser, samt de udfordringer som der kan være i forbindelse
med placering af større solcelleanlæg, særligt fokus på nabohensyn og
landskabsmæssige aspekter.

**Økonomiske konsekvenser**

Ingen.